Gautengse regering wil e-tol skrap(Foto: ANA) Jacob Mamabolo, Gautengse LUR vir openbare vervoer en infrastruktuur, het die provinsiale regering se teenkanting van die Gautengse Hoofwegverbeteringsprojek (GFIP) benadruk wat deur die omstrede e-tolstelsel geïmplementeer is. Mamabolo het Dinsdag in ŉ verklaring gesê hy het in November die minister van vervoer, Fikile Mbalula, skriftelik in kennis gestel van die provinsiale regering se verwerping van voorgestelde AARTO-regulasies as nóg ŉ manier om e-tol in Gauteng af te dwing. “Ons het ŉ omvattende voorlegging by die president, die minister van finansies en die minister van vervoer ingedien wat, so glo ons, die e-tolkwessie uiteindelik kan oplos,” het Mamabolo gesê. “Ons het ŉ afdoende saak gestel dat dit nie reg is dat inwoners van ons provinsies belas word met die betaling van e-tol nie.” Volgens hom is Gauteng van mening dat die hoofwegnetwerk, waar die tolhekke aangebring is, nie net die provinsie dien nie, maar ook die nasionale ekonomie, die Suider-Afrikaanse Ontwikkelingsgemeenskap (SAOG)-streek en die internasionale ekonomie. “Dit is dus nie regverdig dat die mense van ons provinsie die las moet dra nie,” het Mamabolo bygevoeg. Finansiesminister Tito Mboweni het egter in 2019 tydens sy mediumtermynbegrotingstoespraak gesê die omstrede e-tolstelsel gaan nie in die onmiddellike toekoms geskrap word nie. “Die kabinet het verskeie opsies oorweeg om die geskil oor die GFIP op te los,” het Mboweni in daardie stadium gesê. “Die regering het besluit om die gebruiker-betaal-beginsel te behou.” Mboweni het gesê niebetaling van tolgeld het reeds daartoe gelei dat die paaie verswak. “Ons kan nie die netwerk in stand hou nie. Ek maan die land om asseblief julle rekeninge te betaal. Ons moet ŉ kultuur skep van betaling, omdat staatsdienste slegs volhoubaar kan wees wanneer ons almal vir dié dienste betaal.” Mbalula het verlede jaar herhaaldelik aan die media gesê die kwessie van e-tol moet opgelos word sodat die fokus na ander padinfrastruktuurprojekte kan verskuif. Hy het gesê pres. Cyril Ramaphosa se kabinet moet ŉ finale besluit maak oor die finansiering van e-tol.